Trê goi e trê ponts par une vitorie impuartante intune une partide ‘double face’. In cjase cuintri dal Chievo, l’Udin al fâ il risultât che al covente pe classifiche dal campionât e pal spirt, in spiete de seconde pontade de semifinâl di Cope Italie, ma al mostre dôs musis diferentis. La prime e je chê de scuadre smamide e flapute dal prin timp, che e stente a imponi il so zûc, e mostre di patî la determinazion palesade dai aversaris e si cjate a fâ erôrs che a puedin jessi fatâi. La seconde e je chê dal coletîf che sul imprin de riprese al cjape sù la gjestion de partide, al vierç lis marcaduris cun Di Natale e cul passâ dal timp al devente paron assolût dal cjamp di zûc.
Scuffet in puarte no si scompòn, la difese e ten bot cence padin, Basta al torne in cjamp cuntune buine prestazion, compagn di Badu e di Pereyra, che al da un contribût determinant ae vitorie. Buinis ancje lis prestazions di Di Natale, che al somee tornât ai siei nivei, concret e gjenerôs, e di Bruno Fernandes, che al firme un gol e un assist.
Te prime frazion i blancs e neris no rivin a imponisi, intant che il Chievo al somee plui ordenât e plui pericolôs,cuntun pâr di incursions des bandis di Scuffet, che a partissin di balons pierdûts malamentri de bande dai blancs e neris. Aes conclusions di Lazzari e Basta i veronês a rispuindin cuntune acelerazion di Stojan e cuntun colp di tac di Thereau su sugjeriment di Bentivoglio, ma la bale e sbat su la part esterne dal pâl, pe fortune de scuadre furlane, che te part finâl dal prin timp e confezione une ocasion golose cun Lazzari che al libere Di Natale su la corsie di drete, ma il cjapitani nol tire inte maniere miôr: la sô e je parabule lente che e finìs tes mans di Puggioni.
Dopo dal interval l’Udin al torne in cjamp cuntun Pereyra in plui (al puest di Lazzari) e la diference si le viôt in tiermins di agonisim e di zûc. Di une cumbinazion cun Basta e salte fûr la bale dal prin gol, fat di Di Natale cuntun diagonâl potent e precîs. Plui indenant prime al è Gabriel Silva che le met tal mieç par Pereyra, ma la sô conclusion di cjâf no i fâs pôre al puartîr zâl e blu, e dopo al è Di Natale che al fâs partî Pereyra: assist par Bruno Fernades, jentrât al puest di un Maicosuel volenterôs ma svoladi, e conclusion a puarte vierte.
Il doi a zero al rapresente ad in plen i gnûfs ecuilibris tal cjamp: l’Udin no si sente e al continue a puartâsi indenant. Guidolin al clame fûr Di Natale e al bute dentri Muriel che si vuadagne ancje lui il so pagnut e al partecipe in maniere positive aes manovris ofensivis dai blancs e neris. Al rive cussì ancje il tierç gol: lu firme Badu su assist di Bruno Fernandes.
Martars che al ven, a Florence cu la Fiorentina, la seconde pontade de semifinâl di Cope Italie. Ancjemò une volte: stin contents e stin camuts, par rivâ a vivi inte maniere juste chel che al è un apontament cu la storie.
fur_Latn fur_Latn fur_Latn fur_Latn fur_Latn fur_Latn